รัฐบาลไทย-ข่าวทำเนียบรัฐบาล-ผู้ว่าฯ ตราด เผยผลการตรวจสอบคนไทยถูกหลอกไปทำงานคอลเซ็นเตอร์ตามกระบวนการ NRM พบเข้าข่ายค้ามนุษย์ 2 ราย พร้อมย้ำเตือนประชาชนอย่าตกเป็นเหยื่อมิจฉาชีพหลอกไปทำงานต่างประเทศผิดกฎหมาย
วันเสาร์ที่ 12 สิงหาคม 2566
12/08/2566
ผู้ว่าฯ ตราด เผยผลการตรวจสอบคนไทยถูกหลอกไปทํางานคอลเซ็นเตอร์ตามกระบวนการ NRM พบเข้าข่ายค้ามนุษย์ 2 ราย พร้อมย้ําเตือนประชาชนอย่าตกเป็นเหยื่อมิจฉาชีพหลอกไปทํางานต่างประเทศผิดกฎหมาย
ผู้ว่าฯ ตราด เผยผลการตรวจสอบคนไทยถูกหลอกไปทํางานคอลเซ็นเตอร์ตามกระบวนการ NRM พบเข้าข่ายค้ามนุษย์ 2 ราย พร้อมย้ําเตือนประชาชนอย่าตกเป็นเหยื่อมิจฉาชีพหลอกไปทํางานต่างประเทศผิดกฎหมาย และหากมีเบาะแสการกระทําผิดการค้ามนุษย์ ขอให้แจ้งสายด่วน 1567 ตลอด 24 ชม.
วันนี้ (12 ส.ค. 66) นายชํานาญวิทย์ เตรัตน์ ผู้ว่าราชการจังหวัดตราด เปิดเผยถึง กรณีที่จังหวัดตราดได้บูรณาการหน่วยงานที่เกี่ยวข้องช่วยเหลือคนไทยถูกหลอกให้ไปทํางานเว็บพนันออนไลน์และคอลเซ็นเตอร์ที่ประเทศกัมพูชา ซึ่งทีมสหวิชาชีพ ประกอบด้วย สํานักงานพัฒนาสังคมและความมั่นคงของมนุษย์จังหวัดตราด สํานักงานแรงงานจังหวัดตราด สํานักงานจัดหางานจังหวัดตราด สํานักงานสวัสดิการและคุ้มครองแรงงานจังหวัดตราด และพนักงานสอบสวน กองบังคับการตํารวจภูธรจังหวัดตราด สถานีตํารวจภูธรคลองใหญ่ และสถานีตํารวจภูธรเมืองตราด ได้ร่วมดําเนินการคัดแยกคัดกรองผู้เสียหายอย่างละเอียด ณ ศูนย์บูรณาการคัดแยก NRM กองร้อยอาสารักษาดินแดนจังหวัดตราด
“จากการดําเนินการคัดแยกคัดกรองคดีค้ามนุษย์ตามแผนปฏิบัติการว่าด้วยกลไกการส่งต่อระดับชาติ (National Referral Mechanism: NRM) ซึ่งมีจุดมุ่งหมายเพื่อแก้ไข ป้องกันปราบปรามและช่วยเหลือคุ้มครองผู้เสียหายจากปัญหาการค้ามนุษย์และการบังคับใช้แรงงานหรือบริการ โดยทีมสหวิชาชีพ ได้ร่วมคัดแยกผู้เสียหายจากการค้ามนุษย์ กรณีช่วยเหลือแรงงานไทยถูกหลอกไปทํางานประเทศกัมพูชา แบ่งเป็น เพศชาย อายุระหว่าง 21 - 35 ปี จํานวน 5 ราย เพศหญิง อายุต่ํากว่า 18 ปี จํานวน 1 ราย สัญชาติไทย รวมจํานวน 6 ราย พบว่า เป็นผู้เสียหายจากการบังคับใช้แรงงานตามกฎหมายว่าด้วยการป้องกันและปราบปรามการค้ามนุษย์ จํานวน 2 ราย คือ 1) นายอมร อายุ 21 ปี ภูมิลําเนา อ.ชุมพวง จ.นครราชสีมา และ 2) นางสาวธัณยพร อายุ 16 ปี ภูมิลําเนา อ.นาดี จ.ปราจีนบุรี โดยทั้ง 2 รายได้เดินทางออกจากประเทศไทยเมื่อวันที่ 6 มกราคม 2566 ผ่านช่องทางธรรมชาติพื้นที่บ้านผักกาด อ.โป่งน้ําร้อน จ.จันทบุรี ทั้งนี้ เกิดจากการได้โพสต์หางานในกลุ่มหางาน แล้วมีบุคคลที่เรียกตัวเองว่า CC ติดต่อมาทางเฟสบุ๊กเสนองานเป็นแอดมินเว็ปพนันออนไลน์ชื่อว่า FIFA 888 เพื่อทําหน้าที่ตอบข้อความลูกค้า และรับเติมเงินลูกค้าที่จะเข้ามาเล่นการพนันออนไลน์ 888 เสนอให้เงินเดือนเริ่มต้นที่ 20,000 บาท พร้อมที่พักและอาหารครบ 4 มื้อ แต่เมื่อไปถึงได้มีการพูดคุยกับประธานบริษัท ที่เรียกกันว่า นายโจเค่น แต่กลับได้รับแจ้งว่าให้ทํางาน คอลเซ็นเตอร์หลอกลวงคนไทย กําหนดเป้าต้องทําเดือนละ 200,000 บาท/เดือน เมื่อทราบจึงได้ร้องขอกลับประเทศไทย แต่ไม่ได้รับการปล่อยตัว จึงต้องจําใจทํางาน สามารถทํางานได้ตามยอดที่ตั้งไว้ ต่อมาไม่สามารถทํายอดได้ จึงถูกนําไปทําร้ายร่างกายจากกลุ่มคนที่เรียกว่า “บอง” อยู่หลายครั้ง หลังจากนั้นก็ได้พาตนกับแฟนสาวไปขังไว้ที่ห้องและบอกให้ติดต่อญาตินําเงินจํานวน 4,000 ดอลล่าร์ มาไถ่ถอนตัวเองออกจากที่นั่น แฟนสาวจึงได้ใช้อุบายติดต่อแม่เพื่อขอความช่วยเหลือ กระทั่งเจ้าหน้าที่ตํารวจกัมพูชาเข้าช่วยเหลือ และถูกส่งตัวกลับประเทศไทยเมื่อวันที่ 10 สิงหาคม 2566 จากพฤติการณ์ดังกล่าว ทีมสหาวิชาชีพ จึงให้ความเห็นว่า เป็นผู้เสียหายจากการบังคับใช้แรงงานตามองค์ประกอบ มีการจัดหา ซื้อ ขาย จําหน่าย พามาจาก ส่งไปยังที่ใด หน่วงเหนี่ยว กักขัง จัดให้อยู่อาศัย รับไว้ โดยถูกแสวงหาผลประโยชน์โดยมิชอบในรูปแบบการบังคับใช้แรงงานหรือบริการตามมาตรา 6/1 แห่งพระราชบัญญัติป้องกันและปรามปรามการค้ามนุษย์ พ.ศ. 2561 โดยพนักงานสอบสวนฯ ได้นําตัวผู้เสียหายไปตรวจร่างกายที่โรงพยาบาลตราด และจะเดินทางกลับภูมิลําเนา โดยสํานักงานพัฒนาสังคมและความมั่นคงของมนุษย์จังหวัดตราด จะเป็นผู้ช่วยเหลือค่าใช้จ่ายในการเดินทาง และจะประสานงานกับสถานีตํารวจภูธรคลองลึก จังหวัดสระแก้ว ซึ่งเป็นหน่วยงานที่รับแจ้งความดําเนินการตามกระบวนการยุติธรรม และจะติดตามการให้ความช่วยเหลือ เยียวยา ตามระเบียบ ต่อไป” ผวจ.ตราด กล่าวเน้นย้ํา
นายชํานาญวิทย์ เตรัตน์ ผู้ว่าราชการจังหวัดตราด ได้อธิบายเพิ่มเติมว่า ตามพระราชบัญญัติป้องกันและปรามปรามการค้ามนุษย์ พ.ศ. 2561 มาตรา 6/1 ซึ่งระบุว่า “ผู้ใดข่มขืนใจผู้อื่นให้ทํางานหรือให้บริการโดยวิธีการ อย่างหนึ่งอย่างใด ดังต่อไปนี้ (1) ทําให้กลัวว่าจะเกิดอันตรายต่อชีวิต ร่างกาย เสรีภาพ ชื่อเสียง หรือทรัพย์สินของบุคคลนั้นเองหรือของผู้อื่น (2) ขู่เข็ญด้วยประการใด ๆ (3) ใช้กําลังประทุษร้าย (4) ยึดเอกสารสําคัญประจําตัวของบุคคลนั้นไว้ (5) นําภาระหนี้ของบุคคลนั้นหรือของผู้อื่นมาเป็นสิ่งผูกมัดโดยมิชอบ (6) ทําด้วยประการอื่นใดอันมีลักษณะคล้ายคลึงกับการกระทําดังกล่าวข้างต้น ถ้าได้กระทําให้ผู้อื่นนั้นอยู่ในภาวะที่ไม่สามารถขัดขืนได้ ผู้นั้นกระทําความผิด ฐานบังคับใช้แรงงานหรือบริการ” นอกจากนี้ ยังได้กล่าวถึง ความมุ่งมั่นตั้งใจของรัฐบาลและกระทรวงมหาดไทยในการบูรณาการแก้ไขปัญหาการค้ามนุษย์และการบังคับใช้แรงงานหรือบริการ โดยได้กําหนดให้นโยบายการป้องกันและปราบปรามการค้ามนุษย์เป็นวาระแห่งชาติ ตั้งแต่เดือนมิถุนายน 2558 เป็นต้นมา เพื่อให้ทุกภาคส่วนร่วมมือกันป้องกันและแก้ไขปัญหาการค้ามนุษย์ให้หมดไป พร้อมทั้งขับเคลื่อนยกระดับแผนปฏิบัติการว่าด้วยกลไกการส่งต่อระดับชาติของไทย อันเป็นการส่งเสริมหลักมนุษยธรรมของคนในชาติ โดยกระทรวงมหาดไทย สํานักงานตํารวจแห่งชาติ และหน่วยงานที่เกี่ยวข้องมุ่งมั่นในการบูรณาการพลังความร่วมมือร่วมกัน ทั้งฝ่ายปกครอง หน่วยงานความมั่นคง ตํารวจ ทหาร กระทรวง ทบวง กรมต่าง ๆ ที่เกี่ยวข้อง เดินหน้าบริหารจัดการแก้ไขปัญหาเพื่อเสริมเกราะในการป้องกันปราบปรามการค้ามนุษย์และการบังคับใช้แรงงานหรือบริการ โดยไม่ว่าผู้ถูกกระทําจะเป็นเหยื่อจากปัญหาด้านการค้ามนุษย์และการบังคับใช้แรงงานเป็นบุคคลชาติใดก็ตาม ก็พร้อมที่จะช่วยเหลือ โดยในส่วนของจังหวัดตราดมีศูนย์บูรณาการคัดแยกตามแผนปฏิบัติการว่าด้วยกลไกการส่งต่อระดับชาติ การบริหารจัดการคดี และการช่วยเหลือคุ้มครองผู้เสียหายจากการค้ามนุษย์ และการบังคับใช้แรงงานหรือบริการ (NRM) จังหวัดตราด ทําหน้าที่เพื่อขับเคลื่อนตามแนวทางดังกล่าว
“ขอย้ําเตือนไปยังพี่น้องประชาชน เด็ก เยาวชน ทุกจังหวัด โดยเฉพาะจังหวัดที่มีชายแดนติดต่อกับประเทศเพื่อนบ้าน อย่าได้หลงเชื่อกลลวงของผู้ไม่หวังดีที่หลอกล่อยื่นข้อเสนอให้ไปทํางานเป็นคอลเซ็นเตอร์ เป็นแอดมินเว็บพนันในประเทศเพื่อนบ้าน ด้วยการเสนอเงินเดือนค่าตอบแทนอัตราสูง มีสวัสดิการมากมาย “แต่ซ้ําร้าย” เมื่อไปแล้ว ต้องถูกใช้ทํางานเยี่ยงทาส ถูกขู่เข็ญ ทําร้ายร่างกาย กักขังหน่วงเหนี่ยว และไม่ได้รับการคุ้มครองตามกฎหมายแรงงาน และหากพบเห็นเบาะแสการค้ามนุษย์ ขอให้ได้แจ้งสายด่วนศูนย์ดํารงธรรม โทร. 1567 ตลอด 24 ชั่วโมง” ผวจ.ตราด กล่าวในช่วงท้าย